[Закон о трговини](http://ingpro.propisi.net/DocumnetWebClient/ingpro.webclient.Main/FileContentServlet/propis/0185cc/18514.htm?docid=99016&encoding=Ћирилица) (РЕПУБЛИКА СРБИЈА)

[Закон о енергетици](http://ingpro.propisi.net/DocumnetWebClient/ingpro.webclient.Main/FileContentServlet/propis/0378cc/37891.htm?docid=113188&encoding=Ћирилица) (РЕПУБЛИКА СРБИЈА)

[Закон о комуналним делатностима](http://ingpro.propisi.net/DocumnetWebClient/ingpro.webclient.Main/FileContentServlet/propis/0392cc/39212.htm?docid=117119&encoding=Ћирилица) (РЕПУБЛИКА СРБИЈА)

[Закон о Влади](http://ingpro.propisi.net/DocumnetWebClient/ingpro.webclient.Main/FileContentServlet/propis/0132cc/13226.htm?docid=36979&encoding=Ћирилица) (РЕПУБЛИКА СРБИЈА)

[Закон о комуналним делатностима](http://ingpro.propisi.net/DocumnetWebClient/ingpro.webclient.Main/FileContentServlet/propis/0002cc/291.htm?docid=3510&encoding=Ћирилица) (РЕПУБЛИКА СРБИЈА)

На основу члана 10. став 8. Закона о енергетици („Службени гласник РС”, број 145/14) и члана 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12 – УС, 72/12 – УС, 7/14 – УС, 44/14 и 30/18-др. закон),

Влада доноси

УРЕДБУ

О ИЗМЕНАМА И ДОПУНАМА УРЕДБЕ О ЕНЕРГЕТСКИ УГРОЖЕНОМ КУПЦУ

Члан 1.

У Уредби о енергетски угроженом купцу („Службени гласник РС”, број 113/15), у члану 1. после става 1. додаје се став 2. који гласи:

„На питања поступка која нису другачије уређена овом уредбом примењују се одредбе закона који уређује општи управни поступак.”

Члан 2.

Чл. 5. и 6. мењају се и гласе:

„Члан 5.

Захтев за стицање статуса енергетски угроженог купца (у даљем тексту: захтев) подноси се органу јединице локалне самоуправе надлежном за послове социјалне заштите (у даљем тексту: орган јединице локалне самоуправе), у месту пребивалишта.

Избеглице и интерно расељена лица захтев подносе у месту боравишта у Републици Србији.

Захтев нарочито садржи податке о:

1. имену и презимену, јединственом матичном броју грађана и адреси пребивалишта, односно боравишта подносиоца захтева и чланова његовог домаћинства;
2. изворима примања и прихода домаћинства;
3. стамбеном простору који подносилац захтева и чланови његовог домаћинства поседују или користе;
4. снабдевачу и мерном уређају за испоручену електричну енергију, односно природни гас.

Поред података из става 3. овог члана у захтеву је потребно навести да ли се стицање статуса енергетски угроженог купца односи на електричну енергију или природни гас.

Подносилац захтева при подношењу захтева даје слободан пристанак на обраду података сагласно закону којим се уређују питања заштите података о личности, у облику и на начин прописан тим законом.

Члан 6.

Одредбе члана 4. ове уредбе не примењују се на домаћинство чији су чланови корисници права на новчану социјалну помоћ или дечијег додатка.

Домаћинство из става 1. овог члана стиче статус енергетски угроженог купца на основу акта надлежног органа којим је стечено неко од права из става 1. овог члана.”

Члан 3.

После члана 6. додаје се члан 6а који гласи:

„Члан 6а

Испуњеност услова за стицање статуса енергетски угроженог купца утврђује се увидом у податке из службене евиденције, односно јавне исправе о следећим чињеницама:

1) пребивалишту и сродству за подносиоца захтева и чланове домаћинства;

2) укупним месечним примањима и приходима подносиоца захтева и чланова домаћинства, да су деца старија од 15 година на редовном школовању, а за незапослено лице, односно корисника новчане накнаде по прописима којима се уређује запошљавање и осигурање за случај незапослености, статус незапослености;

3) непокретностима које имају у својини подносилац захтева и чланови домаћинства из места пребивалишта и места рођења;

4) утврђеном порезу на имовину подносиoцa захтева и члановa домаћинства из места пребивалишта и из места рођења;

5) снабдевачу и мерном уређају за испоручену електричну енергију, односно природни гас (последњи рачун за електричну енергију, односно последњи рачун за природни гас).

У случају да подносилац захтева из члана 5. ове уредбе нема уговор о снабдевању електричном енергијом или природним гасом, односно уколико рачун не гласи на његово име, уз захтев се прилаже уговор или други документ којим се доказује по ком правном основу домаћинство борави у стамбеној јединици у коме је купац по уговору о снабдевању електричном енергијом или природним гасом друго лице (уговор о закупу стана, одлука суда и сл.).

Подаци о чињеницама из става 1. овог члана утврђују се за месец који претходи месецу подношења захтева, осим ако посебним прописом није другачије уређено.

Испуњеност услова за стицање статуса енергетски угроженог купца из члана 6. ове уредбе доказује се на основу утврђивања података о чињеницама из става 1. тачка 5) овог члана, као и на основу акта надлежног органа којим је стечено право на новчану социјалну помоћ или дечији додатак.”

Члан 4.

Члан 7. брише се.

Члан 5.

У члану 8. став 3. запета и речи: „у року од 15 дана од дана пријема решења” бришу се.

Члан 6.

У члану 10. став 2. мења се и гласи:

„Орган јединице локалне самоуправе утврђује промене увидом у податке из службене евиденције, односно јавне исправе.”

После става 2. додаје се нови став 3. који гласи:

„У случају да се о подацима не води службена евиденција, уз захтев из става 1. овог члана прилажу се докази о тим променама.”

Досадашњи став 3. који постаје став 4. мења и гласи:

„Енергетски угрожени купац губи тај статус уколико престане да испуњава услове из чл. 4. и 6. ове уредбе.”

Члан 7.

У члану 11. став 2. речи: „из ценовника о регулисаној цени електричне енергије за снабдевање домаћинстава и малих купаца „ЕПС Снабдевање” д.о.о. Београд” замењују се речима: „из акта о регулисаној цени електричне енергије за гарантовано снабдевање”.

Члан 8.

У члану 16. став 1. речи: „ЕПС Снабдевање” д.о.о. Београд” замењују се речима: „Јавном предузећу „Електропривреда Србије”, Београд”.

Члан 9.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-7178/2018  
У Београду, 30. јулa 2018. године

ВЛАДА

ПРЕДСЕДНИК

Ана Брнабић, с.р.